Boer nooit boete opgelê vir watergebruikArgieffoto bloot ter illustrasie. (Foto: Unsplash) Die afgetrede boer Clifford Braithwaite van KwaZulu-Natal is nóóit aan die oortreding van die Nasionale Waterwet skuldig bevind óf met meer as R1,7 miljoen beboet soos die Nasionale Vervolgingsgesag (NVG) verlede week aangekondig het nie. Braithwaite se regsverteenwoordiger, Connie Geldenhuys, sê die aanklagte teen sy kliënt is inderwaarheid verlede maand teruggetrek, aangesien hy nie meer die eienaar is van die plaas waarop die geskil oor waterverbruik ontstaan het nie. Dít volg nadat die NVG verkeerdelik berig het dat Braithwaite tussen September 2018 en Mei 2021 onregmatig water uit die nabygeleë Wagendriftdam gebruik het om sy plaas in die omgewing van Estcourt nat te lei. Luidens ’n prokureursbrief, wat Maroela Media Maandag onder oë gehad het, het die 75-jarige Braithwaite afgetree en woon hy al jare lank in Howick. ’n Transportakte toon ook dat die plaas in 2014 na die Redlands Trust oorgeplaas is. Die water wat op die betrokke plaas gebruik word, is wel afkomstig van die Wagendriftdam wat byna altyd vol is. Luidens die prokureursbrief het die Redlands Trust ses jaar lank hul uiterste bes gedoen om toestemming van die departement te verkry om dié water ingevolge die wette van die land te gebruik. Die trust het selfs ’n aansienlike bedrag geld daaraan bestee en drie verskillende konsultante in diens geneem om hul watergebruik te wettig. “Die trust se pogings het ná ’n tydperk van ses jaar uiteindelik vrugte afgewerp en hy het op 11 Maart 2022 toestemming van die departement ontvang om voldoende water te gebruik om hul onderneming op ’n volhoubare grondslag te bedryf.” Daar is intussen ooreengekom dat die trust vir die betrokke ses jaar se waterverbruik sou betaal en die R1,7 miljoen is intussen aan die departement oorbetaal. “Die hof het geen bevel uitgereik nie. Daar is ooreengekom dat die trust betaal vir die waterverbruik hangende hul aansoek. Daar was nooit ’n skuldigbevinding nie. Daar was nooit ’n boete nie,” bevestig Geldenhuys. Hy sê sy kliënt is ook nooit in hegtenis geneem soos die NVG beweer het nie. Daar is wel ’n dagvaardiging uitgereik sodat hy in die hof moes verskyn. Maroela Media het ’n navraag aan die NVG gerig oor die verkeerde inligting. ’n Woordvoerder het laat weet dat inligting wat vanaf die staat ontvang is, tans nagegaan word.